नए नेता का विवाद कितनी शांति से निबटेगा और आख़िर यह शांति कब तक रहेगी?
Karnataka Congress Government Formation - Follow Karnataka CM Decision News, Latest Updates On Dainik Bhaskar. राजस्थान में जिस तरह से सचिन पायलट और मुख्यमंत्री अशोक गहलोत के बीच आर-पार की लड़ाई छिड़ी हुई है, वैसी कहीं कर्नाटक में न छिड़ जाए
राजस्थान में जिस तरह से सचिन पायलट और मुख्यमंत्री अशोक गहलोत के बीच आर-पार की लड़ाई छिड़ी हुई है, वैसी कहीं कर्नाटक में न छिड़ जाए, इस बात का डर अब कांग्रेस को बुरी तरह सता रहा है। हालाँकि, बहुत संभावना है कि बुधवार को कर्नाटक के मुख्यमंत्री पद पर बैठने वाले नेता के नाम का ऐलान हो ही जाएगा। इसी दिन कांग्रेस विधायक दल की बैठक भी बुलाई गई है। संकेत मिल रहे हैं कि इसी बैठक में पार्टी अध्यक्ष मल्लिकार्जुन खड़गे नए नेता के नाम की घोषणा करने वाले हैं।
वैसे तो कर्नाटक में नए सीएम के रूप में डीके शिवकुमार की बजाय सिद्धारमैया का नाम काफ़ी आगे चल रहा है। निश्चित ही कांग्रेस यह नाम तय कर चुकी होगी, लेकिन अगर दस साल पहले की प्रक्रिया अपनाई गई तो मामला उलट भी सकता है। दरअसल अब से दस साल पहले 2013 में कांग्रेस ने 122 सीटों के साथ चुनाव जीत लिया था।
तब भी मुख्यमंत्री पद के लिए ऐसी ही होड़ लगी थी जैसी आज है। एक तरफ़ महज़ सात साल पहले ही जेडीएस से कांग्रेस में आए सिद्धारमैया थे और दूसरी तरफ़ पार्टी में शुरू से सेवा कर रहे वरिष्ठ नेता मल्लिकार्जुन खड़गे। नया नेता तय करने के लिए विधायकों की बैठक बुलाई गई। इस बैठक में नाम दिल्ली से नहीं आया, बल्कि विधायकों की गुप्त वोटिंग के ज़रिए नाम तय करने की प्रक्रिया अपनाई गई।
परिणाम चौंकाने वाला रहा। मल्लिकार्जुन खड़गे से ज़्यादा वोट सिद्धारमैया को मिले और वे कर्नाटक के मुख्यमंत्री बन गए। इस बार गुप्त वोटिंग कराई जाए तो सिद्धा पर शिवकुमार के भारी पड़ने की संभावना है। हालाँकि, लगता है कि अब नाम पहले से तय हो चुका है और सिर्फ़ औपचारिक घोषणा बाक़ी है।
सिद्धा और शिवकुमार दोनों ही फिफ्टी-फिफ्टी के फ़ॉर्मूले पर राज़ी नहीं है। अगर सिद्धा को सीएम बनाया जाता है तो हो सकता है अभी नहीं तो कुछ समय बाद ही सही, शिवकुमार अपनी आवाज़ बुलंद ज़रूर करेंगे। कांग्रेस की परेशानी यह है कि बड़े समय बाद एक बड़े राज्य में मिली जीत को वह किसी भी तरह के विवाद से बचाए रखना चाहती है।
जब चुनाव पूर्व नेता का ऐलान नहीं किया जाता है तो ऐसी परेशानियाँ अक्सर ज़्यादातर पार्टियों में आती ही हैं। केवल कांग्रेस में ही नहीं, भाजपा में भी इस तरह की कश्मकश देखने को मिलती है। हालाँकि भाजपा में कोई विरोध का स्वर नहीं उभरता, लेकिन भीतर ही भीतर नेताओं में आपसी बैर तो उभरता ही है। देखना यह है कि कर्नाटक का यह मसला कितनी शांति से निबटता है और आख़िर यह शांति कब तक बनी रहती है?